Historiankirjoitus aikanaan kertoo, kuinka ay-liike aikaansai ennennäkemättömän elintason laskun maahamme. Näin kirjoittaa ministeri Iiro Viinanen (kok.) Kauppalehdessä.

Iiro Viinanen katsoo, että Suomen politiikassa valta on siirtynyt oleellisilta osin etujärjestöille, ja jälki näkyy.

– Hintakilpailukyky on mennyt, vaikka kuinka etujärjestöt julkisuudessa esittelevät aikaansaannoksiaan muka vastuullisiksi. Eikö nykyinen työttömien armeija ole osoitus aivan muusta, Viinanen kysyy?

– Lisäksi kerta toisensa jälkeen tuloratkaisuista sopiminen on edellyttänyt valtion verorahoja joko veron alennuksina tai muina lisäetuina. Maksumies on aina haettu muualta sovun löytämiseksi. … Tätä menoa on jatkunut jo pitkään, jatkaa entinen valtiovarainministeri.

Hänen mukaansa massatyöttömyydestä huolimatta ay-liike ei osoita mitään oma-aloitteisuutta saattaa suomalainen työlainsäädäntö vastaamaan kilpailijamaiden tilannetta.

– Voi vain arvailla, moneenko työryhmään aikanaan ongelmat haudataan, kokonaan unohdettaviksi tai vuosien päästä ratkaistavaksi, Viinanen toteaa.

– Olisi kuvitellut, että nyt ministerinä istuvat vanhat ay-konkarit olisivat näyttäneet suomalaisille, kuinka moderniksi voidaan työlainsäädäntömme laatia vientiämme palvelemaan ja työttömyyttä pienentämään. Mutta mitään ei muuteta, vaikka maailma ympärillämme muuttuu vinhaa vauhtia, hän kirjoittaa.

Viinasen mukaan tyydytään vain siirtelemään muutamaa miljoonaa paikasta toiseen, vaikka tarve olisi tasapainon löytäminen valtion budjettiin ja miljardien siirtely.

Hän toteaa, ettei tarvitse olla kummoinenkaan ennustaja, kun näkee, mihin nykymeno vie Suomen.

– Siihen ahdinkoon ei suomalaisia tarvitsisi ajaa, mikäli korporaatiot alkaisivat kantaa vastuuta edes nyt töissä olevien tulevaisuudesta ja lisäksi eduskunta palauttaisi itselleen sille kuuluvan vallan, Viinanen kirjoittaa.

– Mutta turha toivo ja arvelinkin historiankirjoituksen aikanaan kertovan, kuinka ay-liike aikaansai ennennäkemättömän elintason laskun maahamme, hän toteaa.